McLaren се опитва да натопи и Renault | auto motor und sport
McLaren се опитва да натопи и Renault
Борислав Петров 13.09.2007 12:09
Днес в Париж Световният съвет решава съдбата на McLaren по обвиненията за шпионаж и незаконно притежаване и използване на секретна информация, собственост на Ferrari. Сребърните стрели ще използват всяка възможност да се измъкнат от евентуалната санкция, тъй като само четири състезания делят отбора от титлите и в двата шампионата на Формула 1. Един от механизмите в тази насока е включването на Renault в шпионския скандал.
Тази седмица ФИА потвърди, че базираният в Уокинг отбор се опитва да „натопи“ и Renault в шпионския скандал, предоставяйки на ръководния орган материали, които доказват незаконни действия и от страна на тима на Флавио Бриаторе.
Швейцарското издание Blick твърди, че става дума за аналогичен случай на шпионаж, който е следствие от преминаването на член от техническия екип на McLaren в Renault.
Юридистите на McLaren са представили на ФИА доказателства, че болидът на френския тим използва сходни охладителна и електронна системи спрямо тези на MP4-22. Инженерът, преминал от McLaren в Renault, е предоставил на новия си отбор три диска с детайлна информация относно техническите характеристики на автомобила.
ФИА обаче бе категорична, че на извънредната среща днес ще бъдат обсъждани единствено проблемите, които се отнасят до случая „Степни“ и дуото McLaren – Ferrari.
Друга неофициална информация, индиректно свързана с шпионския скандал, е, че тази година може да бъде последна за Жан Тод като ръководител на Скудерията.
Според немския Bild французинът не е в добри отношения с президента на Ferrari Лука ди Монтедземоло. Много е вероятно Рос Браун да се завърне в италианския тим за сезон 2008, но при положение, че Тод освободи ръководната позиция, която заема в момента.